**Predkladacia správa**

Správu generálneho prokurátora Slovenskej republikyo činnosti prokuratúry v roku 2014a poznatkoch prokuratúry o stave zákonnosti v Slovenskej republikepredkladá generálny prokurátor Slovenskej republiky Národnej rade Slovenskej republiky na základe § 2 ods. 2 písm. k) zákona Národnej rady č. 350/1996 Z. z. o rokovacom poriadku Národnej rady Slovenskej republiky a § 6a ods. 3, § 11 ods. 1 a § 55c zákona č. 153/2001 Z. z. o prokuratúre v znení neskorších predpisov.

Správa o činnosti je vypracovaná na základe podkladov spracovaných okresnými prokuratúrami a krajskými prokuratúrami, ako aj na základe zistených poznatkov a analýz vykonaných Generálnou prokuratúrou Slovenskej republiky a Úradom špeciálnej prokuratúry.

Správa hodnotí činnosť prokurátorov na všetkých stupňoch organizácie prokuratúry, vrátane ich súčinnosti, spolupráce a spoločných postupov pri riešení závažných trestnoprávnych konaní s ďalšími orgánmi činnými v trestnom konaní, najmä orgánmi Policajného zboru.

Správa predstavuje informáciu o poznatkoch prokuratúry  o stave zákonnosti v Slovenskej republike tak, ako sú dostupné prostriedkami prokurátorského dozoru podľa zákona č. 153/2001 Z. z. o prokuratúre.

Poznatky prokurátorov vyplývajú predovšetkým z pôsobnosti prokuratúry v trestnom konaní a z výkonu dozoru nad zachovávaním zákonnosti v miestach, kde sú držané osoby pozbavené osobnej slobody alebo osoby, ktorých osobná sloboda je obmedzená. Správa je koncipovaná tak, že v časti I. sú údaje o stave a zabezpečení plnenia úloh prokuratúry, v časti II. sú údaje o činnosti prokuratúry v trestnej oblasti. Časť III. je zameraná na činnosť prokuratúry v netrestnej oblasti a v časti IV. sú spracované údaje o činnosti prokuratúry v oblasti legislatívy a ústavného práva. Zastupovanie štátu v konaní o náhrade škody spôsobenej pri výkone verejnej moci, vyhodnotenie disciplinárnej zodpovednosti prokurátorov, vyhodnotenie odbornej prípravy a vzdelávania ako aj spolupráca s prokuratúrami iných krajín a aktivity prokuratúry v medzinárodnej oblasti sú vyhodnotené v časti V. Časť VI. obsahuje správu o činnosti Úradu špeciálnej prokuratúry a jeho poznatky o stave zákonnosti vo veciach patriacich do jeho pôsobnosti. Časť VII. obsahuje správu generálneho prokurátora v zmysle § 6a odsek 3 zákona č. 153/2001 Z. z. o prokuratúre o stanoviskách generálneho prokurátora vydávaných na návrh komisie pre vydávanie stanovísk. Zhodnotenie činnosti prokuratúry za rok 2014 vyúsťuje v časti VIII. do záverov a návrhov opatrení na zlepšenie činnosti prokuratúry v roku 2015.

Prílohu tvorí časť IX., kde sú uvedené najdôležitejšie štatistické údaje. Podrobné údaje sú uvedené v štatistickej ročenke Generálnej prokuratúry Slovenskej republiky za rok 2014, ktorá je uverejnená na [www.genpro.gov.sk](http://www.genpro.gov.sk/).